b'\n_START_ARTICLE_\nNeboti\xc4\x8dnik, Ljubljana\n_START_SECTION_\nEtimologija\n_START_PARAGRAPH_\nBeseda neboti\xc4\x8dnik pomeni zelo visoko ve\xc4\x8dnadstropno stavbo s sorazmerno majhno tlorisno povr\xc5\xa1ino. Sama beseda je zlo\xc5\xbeena iz \'nebo\' + \'tikati se\', ker naj bi bil neboti\xc4\x8dnik tako visok, da se dotika neba.\n_START_SECTION_\nZgodovina\n_START_PARAGRAPH_\nLjubljanski neboti\xc4\x8dnik je bil zgrajen 21. februarja 1933. Po naro\xc4\x8dilu Pokojninskega sklada ga je projektiral arhitekt Vladimir \xc5\xa0ubic. Objekt je postavljen na mestu srednjeve\xc5\xa1kega samostana. Gradbeniki so med za\xc4\x8detnimi deli pri kopanju nekaj metrov pod povr\xc5\xa1jem naleteli na vodnjak iz 13. stoletja. V temeljni kamen ljubljanskega Neboti\xc4\x8dnika je vrezan verz pesnitve Otona \xc5\xbdupan\xc4\x8di\xc4\x8da "Da na\xc5\xa1e zrno bo imelo leho in nam bo letina pod varno streho".\n_START_SECTION_\nZna\xc4\x8dilnosti\n_START_PARAGRAPH_\nOb odprtju je bila to najvi\xc5\xa1ja stavba v srednji Evropi in do druge svetovne vojne najvi\xc5\xa1ja stavba na takratnem politi\xc4\x8dnem ozemlju Balkana. Projekt je izdelal Vladimir \xc5\xa0ubic s pomo\xc4\x8djo Ladislava Khama, Iva Medveda (paviljon na terasi), Marjana Mu\xc5\xa1i\xc4\x8da (tempietto na vrhu), Marjana Severja in Bojana Stupica (okovje v kavarni). Stavba je okra\xc5\xa1ena s kipom Lojzeta Dolinarja (v vi\xc5\xa1ini 6. nadstropja je \xc5\xa1tirimetrski kip v prihodnost zazrte Genije), monumentalno preddverje v pritli\xc4\x8dju je oblo\xc5\xbeeno s pe\xc5\xa1\xc4\x8denimodpe\xc5\xa1kim marmorjem, krasijo pa ga 4 glave penatov Franceta Gor\xc5\xa1eta, po gr\xc5\xa1ko-rimski mitologiji hi\xc5\xa1nih varuhov, zavetnikov doma in dru\xc5\xbeine ter okrasje nad glavnim vhodom delo Borisa Kalina. V vi\xc5\xa1ja nadstropja je \xc5\xbee tedaj vozilo dvigalo, kar je bila velika novost, sicer pa je za dostop zgrajeno tudi monumentalno spiralno stopni\xc5\xa1\xc4\x8de. _NEWLINE_Kavarna je bila ob odprtju urejena z izbrano opremo in dekoracijo po vzoru ameri\xc5\xa1kih kavarn. Stene so bile oblo\xc5\xbeene s kra\xc5\xa1kim marmorjem, strop okra\xc5\xa1en z zlatim meandrom na modri podlagi, na oknih so bile \xc5\xbeametne zavese, razgled na mesto pa veli\xc4\x8dasten.  _NEWLINE_Zasnova temelji na neoklasi\xc4\x8dnih in art d\xc3\xa9co in se pona\xc5\xa1a s pilastri v zgornjih nadstropjih. Oblika sledi klasi\xc4\x8dni tripartitni delitvi stolpnice, katerega za\xc4\x8detnik je ameri\xc5\xa1ki arhitekt Louis Sullivan. Sestavljen je tako, da na ulico in pe\xc5\xa1ce u\xc4\x8dinkuje homogeno, gred in krona, za\xc4\x8dinjena s kro\xc5\xbenim stebri\xc5\xa1\xc4\x8dem in drogomza zastave, pa sta bila dodani po zaklju\xc4\x8dku stolpa. Na fasadi so enakomerno razporejena pravokotna okna z okvirjem iz kamna, poudarjenimi v pritli\xc4\x8dju in prvem nadstropju in polkro\xc5\xbenimi okni v kavarni v 11. nadstropju._NEWLINE_Konstrukcija je armiranobetonski skeletna konstrukcija z vmesnimi betonskimi in ope\xc4\x8dnatimi stenami, ki temelji na 16 betonskih vodnjakih, segajo\xc4\x8dih 18 metrov globoko vse do \xc5\xbeive skale. Neboti\xc4\x8dnik je visok nekaj \xc4\x8dez 70 m. Zgrajen je potresno varno. Statik Dimnik je statiko ra\xc4\x8dunal po zahtevnem in zanesljivem japonskem modelu in je pri izra\xc4\x8dunu upo\xc5\xa1teval kar 35-kratni potresni faktor._NEWLINE_Prvih \xc5\xa1est nadstropij (pritli\xc4\x8dje in 5 nadstropij) je zapolnjenih s poslovnimi prostori, medtem ko so od 6. do 9. nadstropja stanovanjski prostori. Za tedanji \xc4\x8das so bile zanimive stropne lu\xc4\x8di z jedkanimi stekli, ki jih je izdelal ljubljanski oblikovalec stekla Ivan Klein, in posebno ogledalo pred vstopom v kavarno, ki je ob pogledu vanj oblikovalo vitko linijo telesa. V dana\xc5\xa1njem stropu so \xc5\xa1e tri originalne matirane lu\xc4\x8di ter svetilke pasarstva Kregar in originalna drsna vrata, tedaj narejena po ameri\xc5\xa1kih zgledih. V kavarni so na za\xc4\x8detku stregli samo v kristalu in srebru._NEWLINE_Na vrhu neboti\xc4\x8dnika je prenovljena kavarna, ki je pred kratkim ponovno odprla svoja vrata za javnost.'